b'\n_START_ARTICLE_\nSplo\xc5\xa1ni anestetik\n_START_SECTION_\nMehanizem delovanja\n_START_PARAGRAPH_\nU\xc4\x8dinkovine iz skupine splo\xc5\xa1nih anestetikov so zelo raznorodne; za u\xc4\x8dinek so bistvene le dolo\xc4\x8dene fizikalno-kemijske lastnosti, ne ka\xc5\xbee pa, da sta oblika in elektronska konfiguracija molekule bistveni za anesteti\xc4\x8dno delovanje. Zato ni mogo\xc4\x8de sklepati na specifi\xc4\x8den receptor, na katerega bi se te u\xc4\x8dinkovine vezale. Splo\xc5\xa1ni anestetiki naj bi na splo\xc5\xa1no delovali na plazemsko membrano \xc5\xbeiv\xc4\x8dnih celic in obstajata dve poglavitni teoriji, t. i. lipidna teorija, ki sta jo osnovala Overton in Meyer in predpostavlja, da je za anesteti\xc4\x8dni u\xc4\x8dinek bistvena interakcija med u\xc4\x8dinkovino in lipidi v plazemski membrani, beljakovinska teorija pa predpostavlja, da je bistven vpliv splo\xc5\xa1nega anestetika na beljakovine v membrani._NEWLINE_Splo\xc5\xa1ni anestetiki naj bi motili normalen prenos signala med sinapsami, in sicer tako, da vplivajo na spro\xc5\xa1\xc4\x8danje \xc5\xbeiv\xc4\x8dnih prena\xc5\xa1alcev iz presinapti\xc4\x8dnih \xc5\xbeiv\xc4\x8dnih kon\xc4\x8di\xc4\x8dev, ponovni privzem \xc5\xbeiv\xc4\x8dnih prena\xc5\xa1alcev v presinapti\xc4\x8dne kon\xc4\x8di\xc4\x8de, vezavo \xc5\xbeiv\xc4\x8dnih prena\xc5\xa1alcev na receptorje na postsinapri\xc4\x8dnih nevronih in na prevodnost za ione, ki je posledica aktivacije postsinapti\xc4\x8dnih receptorjev z \xc5\xbeiv\xc4\x8dnimi prena\xc5\xa1alci. U\xc4\x8dinkujejo tako na presinapti\xc4\x8dni kot postsinapti\xc4\x8dni nevron. Verjetno gre za neposreden u\xc4\x8dinek na plazemsko membrano \xc5\xbeiv\xc4\x8dnih vlaken, vendar je mo\xc5\xbeen tudi posredni u\xc4\x8dinek preko tvorbe sekundarnih obve\xc5\xa1\xc4\x8devalcev. Ker obstaja velika korelacija med lipidotopnostjo hlapnih splo\xc5\xa1nih anestetikov in njihovo potentnostjo, verjetno delujejo na hidrofobne strukture, vendar torej ni pojasnjeno, ali gre za lipide ali beljakovine.'